
ΔΕΛΤΙΟ ΤΥΠΟΥ

Υλοποίηση Οδικού Χάρτη διεκδίκησης θεμελιωδών δικαιωμάτων των πολιτών με αναπηρίες μέχρι τέλους

Με επιστολή προς 80 περίπου οργανώσεις και συνδέσμους ατόμων με αναπηρίες και άλλους φορείς και οργανισμούς μέλη ή συνεργάτες της Κυπριακή Συνομοσπονδία Οργανώσεων Αναπήρων και της Παγκύπριας Συμμαχίας για την Αναπηρία, τους ζητήθηκε να θέσουν υπόψη της Συνομοσπονδίας τα ζητήματα που τους απασχολούν ή ενδιαφέρουν άμεσα, τα οποία θα περιληφθούν στον Οδικό Χάρτη διεκδίκησης των δικαιωμάτων των ατόμων με αναπηρίες, που άρχισε να υλοποιεί κλιμακωτά σε διάφορα στάδια η ΚΥΣΟΑ.

Μετά την επαναφορά στις αρμόδιες κρατικές υπηρεσίες σωρείας κατάφορων παραβιάσεων των δικαιωμάτων των πολιτών με αναπηρίες και την επανυποβολή σ’ αυτούς όλων των υπομνημάτων, παραπόνων, αναφορών και αιτημάτων του κινήματος των ατόμων με αναπηρίες που εκκρεμούν ενώπιον τους τα τελευταία χρόνια και τη δημοσιοποίηση όλων των ζητημάτων που απασχολούν την περίοδο αυτή τα άτομα με αναπηρίες και τις οικογένειές τους, θα παρουσιάζονται καθημερινά στα μέσα μαζικής ενημέρωσης (τηλεοπτικά κανάλια, ραδιοφωνικούς σταθμούς και ημερήσιο τύπο), αναφορές, παράπονα ή καταγγελίες για την άρνηση του κράτους να αναγνωρίσει τα άτομα με αναπηρίες ως φορέων δικαιωμάτων και να διασφαλίσει την από μέρους τους ισότιμη, απρόσκοπτη και ελεύθερη άσκηση των δικαιωμάτων αυτών.

Θα απευθυνθούμε, στη συνέχεια, στην Ευρωπαϊκή Επιτροπή, το Ευρωπαϊκό Κοινοβούλιο και άλλα όργανα της Ευρωπαϊκής Ένωσης, το Συμβούλιο της Ευρώπης και άλλους διεθνείς φορείς και οργανισμούς, από τους οποίους θα ζητηθεί παρέμβαση στην Κυβέρνηση της χώρας μας, με αίτημα τον τερματισμό της άρνησης της να υλοποιήσει τα ανθρώπινα δικαιώματα των πολιτών με αναπηρίες, να εφαρμόσει πολιτικές συμμετοχής σε όλες τις εκφάνσεις της ζωής, να καταργήσει τις πολυδάπανες, καθ’ όλα μη επιστημονικές, εξευτελιστικές διαδικασίες αξιολόγησης της αναπηρίας που εφαρμόζονται τα τελευταία χρόνια στη χώρα μας με τις οποίες περιορίζονται δικαιώματα και αποθαρρύνονται τα άτομα με αναπηρίες από το να απευθύνονται στο κράτος για τα επιδόματα και άλλες κοινωνικές παροχές και υπηρεσίες που δικαιούνται. Να ζητηθεί από το κυπριακό κράτος να υλοποιήσει δημόσιες πολιτικές πραγματικής κοινωνικής ενσωμάτωσης στην κοινότητα, όπως συμβαίνει σε κάθε ευνομούμενη δημοκρατική πολιτεία, να τερματίσει τις πολιτικές μείωσης ή τερματισμού καταβολής επιδομάτων και το ξήλωμα στην πράξη του κοινωνικού κράτους γενικότερα, τον αποκλεισμό των ατόμων με αναπηρίες και των οργανώσεων μελών τους από τις διαδικασίες λήψης αποφάσεων για ζητήματα που τους αφορούν άμεσα, να επεκτείνει τα επιδόματα που παραχωρούνται σε ορισμένες ομάδες πολιτών με αναπηρίες και σε άλλους πολίτες που αντιμετωπίζουν πολύ σοβαρά εμπόδια στην προσπάθεια συμπερίληψης τους στην κοινότητα και να άρει τον κοινωνικό αποκλεισμό, τις ανισότητες, τις διακρίσεις, τη φτώχεια, τον εξευτελισμό, την εξαθλίωση και την περιθωριοποίηση που βιώνουν σήμερα χιλιάδες πολίτες με αναπηρίες στη χώρα μας και να προχωρήσει στην υλοποίηση πολιτικών που θα έχουν στόχο την πραγμάτωση πλήρους συμμετοχής και συμπερίληψης των πολιτών αυτών σε όλες τις εκφάνσεις της ζωής σε ίση βάση με τους υπόλοιπους πολίτες.

Η υλοποίηση του Οδικού Χάρτη διεκδίκησης δικαιωμάτων θα κορυφωθεί με την πραγματοποίηση έξω από Υπουργεία, υπηρεσίες, οργανισμούς, αρχές τοπικής αυτοδιοίκησης και το ίδιο το Προεδρικό Μέγαρο, δυναμικών κινητοποιήσεων διεκδίκησης της αναγνώρισης των ατόμων με αναπηρίες ως φορέων ανθρωπίνων δικαιωμάτων, υλοποίησης πολιτικών αναβάθμισης της ποιότητας της ζωής τους, συμμετοχής τους στους μηχανισμούς και διαδικασίες λήψης αποφάσεων για ζητήματα που αφορούν άμεσα ή έμμεσα αυτούς και τις οικογένειές τους και ενσωμάτωσης τους στην κοινότητα. 

Σε περίπτωση που οι πιο πάνω δράσεις δεν φέρουν τα αναμενόμενα αποτελέσματα, το κίνημα των ατόμων με αναπηρίες θα υποχρεωθεί να προβεί σε ευρύτατης κλίμακας καταγγελίες στην Επιτροπή των Ηνωμένων Εθνών για τα Δικαιώματα των Ατόμων με Αναπηρίες για τις συνεχιζόμενες κατάφορες παραβιάσεις των δικαιωμάτων τους, που περιλαμβάνονται στον Καταστατικό Χάρτη των Ηνωμένων Εθνών, στα Διεθνή Σύμφωνα για τα Ανθρώπινα Δικαιώματα, τις Διεθνείς Συμβάσεις για την Εξάλειψη Όλων των Μορφών Διάκρισης, της Σύμβασης για τα Δικαιώματα του Παιδιού και της Σύμβασης των Ηνωμένων Εθνών για τα Δικαιώματα των Ατόμων με αναπηρίες ειδικότερα.


Από Κυπριακή Συνομοσπονδία Οργανώσεων Αναπήρων

